**Dor de noi**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dor de noi

...

Uneori iubito, mi-e tare dor de noi,

De noi aceia, doi copii frumoși,

Când mergeam pe ploaie în galoși

Și înadins pășeam doar prin noroi!

...

Mi-e dor iubita mea, de amândoi,

De-acei copii care-au rămas departe

De care cu putere ne desparte

Al timpului năvalnic, neostoit șuvoi!

...

Mi-e dor iubito, de acei ani de școală,

În care tu erai o floare cu ochi verzi,

Când fără tine, noaptea părea goală

Iar eu visam, sperând să mă visezi!

...

Poate-au rămas în noi copiii-aceia doi,

Acoperiți de anii ce-au trecut,

Doar uneori când simt că i-am pierdut,

Mi-e dor iubito, mi-e tare dor de noi!